Tenten (Adrift in Tokyo - 2007)    Mööda Tokiot jalutavad 2  meesterahvast. Noorem on lootusetult võlgades vaevlev 8. aasta juuratudeng, vanem karmi välimusega võlgade sissenõudja. Neil on üks kindel sihtpunkt, milleks määratud kesklinnas asuv prestiižne politseijaoskond, aga ei, noorukit pole ootamas võlavangla. Põhjus on hoopis milleski muus. Teekond sinna kujuneb aga omamoodi seikluseks, täis mitmesuguseid olukordi ja kohtumisi erinevate inimestega, tagaplaanil alati suurlinna muutlik miljöö.      Ootasingi "Adrift in Tokyost" ühte lihtsat filmi ja olen sellegipoolest meeldivalt üllatunud, et ta nõnda kujuneski. Peamiselt nii oma ootamatute süžeekäikudega, mis tegid vaatamise kaasahaaravaks ja üdinisti nauditavaks. Ei tahaks midagi liigset sellepärast ka  reeta, sest kui kellelgi õnnestub antud filmi tulevikus näha, võib ise otsustada, kas läks peale või mitte? Mulle igal juhul meeldis, ehk isegi liiga, aga see on samuti tunne, mida ma enamuste vaadatud teoste juures ei kipu tunnistama.      Mõtisklused Tokio tänavatel, põhilisteks teemadeks üksildus ja sidemete tekkimine, kadumine inimeste vahel. Aeg-ajalt sisse toodud ka stseene maagilisest  realismist ning üleüldse selle Jaapani pealinna elu mikrokosmose tasandil. Samuti tulvil visuaalseid metafoore, mis tegid filmi vaatamise veelgi sügavamõttelisemaks. Suurendas ka soovi paika ükskord ise külastada, aga ehk selline teostus oleks Jaapani illusiooni purustamine.    Hinnang: 9/10    Posted by: Sander